MAMA 8, no. 421
Region: Asia Minor — Caria 

[- επιψηφ]ισαμενου τιτου α[ιλιου] [-] παλαιστου παραδο[ξου] [επει τιτος] αιλιος αυρηλιος μενανδρος παραδοξος και δια βιου ξυσταρχης των εν κολωνεια αντιοχεια αγωνων αθλησας ενδοξως και επιμελως επι τοσουτον δοξης προεβη ως πρωτον [α]νελεσθαι ευτυχως τοσουτους αγω[ν]ας και δοξασαι καθ εκαστον αγωνα την λαμπροτατην πατριδα αυτου κηρυγμα[σ]ιν και στεφανοις μαλιστα δε και επι [θ]εου αντωνεινου ως ου μονον στε[φανω]θηναι ταις εκεινου χειρσιν αλλα κ[αι] [τειμ]αις εξαιρετοις τειμηθηναι μεταξυ [δε γ]ενομενος ξυσταρχης τοσαυτη ευνοια και επιμελεια μετα σπουδης απασης κηδεται των ημειν διαφεροντων τα καλλιστα και αριστα πολειτευομενος εν ημειν και δια ταυτα και αλλοτε μεν πολλακις και τα νυν επαινουντες τον ανδρα και μαρτυρουντες αυτω ψηφισματα τοις κυριοις αυτοκρατορσιν πεπομφαμεν ηγουμενοι μεγιστας και ανταξιας αμοιβας αυτω γενεσθαι αντι της περι ημας ευνοιας και οτι δαπανημασιν ικανοις και κοπω πολλω περιεγενετο και διεπραξατο αχθηναι τον εναγκος αγωνα παρα τοις αντιοχευσιν ως νομιζειν ημας οικοθεν παρ αυτου ανηρησθαι τα θεματα δια ταυτα δεδοχθαι τυχη αγαθη ευχαριστησαι τω μενανδρω επι τε της ιερωτατης βουλης και του λαμπροτατου δημου αφροδεισιεων περι των προηγορευμενων τειμησαι τε αυτον ανδριαντων αναστασει και εικονων αναθεσει εν τω επισημοτατω της πατριδος τοπω επιγραφησομενων των τειμων τη προγραφη τουδε του ψηφισματος προς το αιδιους υπαρξαι αυτω τας παρ ημων τειμας. εστιν δε και πολειτης πολεων των υπογεγραμμενων περγαμηνων αντιοχεων καισαρεων κολωνων και βουλευτης θηβαιων και βουλευτης απολλωνιατων λυκιων θρακων και βουλευτης μειλησιων πεσσινουντιων κλαυδιοπολειτων επιμεληθεντος των τειμων ζηνωνος του απολλωνιου του μενανδρου του αδελφου αυτου.